Tarybos Reglamentas (EB) Nr. 311/2002
2002 m. vasario 18 d.
dėl galutinio antidempingo muito nustatymo už kai kurių magnetinių diskų (3,5 mikrodiskų), kurių kilmės šalys Honkongas ir Korėjos Respublika, importą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos Bendrijos narėmis nesančių valstybių [1], ypač į jo 11 straipsnio 2 dalį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. BENDRA INFORMACIJA
1. Tvarka
Ankstesni tyrimai
(1) 1994 m. rugsėjo mėnesį Taryba Reglamentu 2199/94 [2] nustatė galutines antidempingo priemones už kai kurių magnetinių diskų ("3,5″ mikrodiskų"), kurių kilmės yra šalys Honkongas ir Korėjos Respublika ("Korėja"), importą.
Tyrimai dėl kitų šalių
(2) Be priemonių 3,5″ mikrodiskams, kurių kilmės šalys yra Honkongas ir Korėjos Respublika, reikia priminti, kad galutiniai antidempingo muitai buvo nustatyti už 3,5″ mikrodiskų, kurių kilmės šalys yra Japonija, Taivanis, Kinijos Liaudies Respublika [3] ir Indonezija [4], importą. Šiuo metu yra atliekama priemonių 3,5″ mikrodiskų, kurių kilmės šalys yra Japonija, Taivanis ir Kinijos Liaudies Respublika, importui galiojimo pabaigos peržiūra [5].
(3) 1999 m. gruodžio mėnesį buvo patikslinta priemonių taikymo produktams sritis. Buvo nustatyta, kad mikrodiskai, pagrįsti optiškai nepertraukiamų servotakelių technologija arba magnetinių sektorių servotakelių technologija, kurių atminties talpa 120 MB arba didesnė, nepatenka į jokių taikomų antidempingo priemonių 3,5″ mikrodiskams taikymo sritį [6] Reglamentas (EB) Nr. 2537/1999 (OL L 307, 1999 12 2, p. 1)..
Dabartinis tyrimas
(4) Paskelbus pranešimą apie artėjančią 3,5″ mikrodiskų, kurių kilmės šalys yra Honkongas ir Korėjos Respublika, importui taikomų antidempingo priemonių galiojimo pabaigą, Komisija 1999 m. birželio mėnesį gavo prašymą peržiūrėti tas priemones pagal Reglamento (EB) Nr. 384/96 ("Pagrindinio Reglamento") 11 straipsnio 2 dalį. Prašymą įteikė Europos diskelių gamintojų komitetas ("Diskma") gamintojų, kurių bendra gamybos apimtis sudaro didžiąją visos Bendrijos 3,5″ mikrodiskų ("aptariamo produkto") gamybos dalį, vardu. Prašymas buvo pagrįstas tuo, kad dėl priemonių galiojimo pabaigos dempingas gali tęstis toliau arba atsinaujinti ir tuo daryti žalą Bendrijos pramonei.
(5) Pasikonsultavus su Patariamuoju komitetu buvo nuspręsta, jog yra pakankamas pagrindas inicijuoti galiojimo pabaigos peržiūrą, ir Komisija, remdamasi Pagrindinio Reglamento 11 straipsnio 2 dalimi, pradėjo tyrimą. [7] Reglamentas (EB) Nr. 2537/1999 (OL L 307, 1999 12 2, p. 1).
Tyrimo laikotarpis
(6) Dempingo tęsimosi arba atsinaujinimo tikimybės tyrimo laikotarpis apėmė laikotarpį nuo 1998 m. rugsėjo 1 d. iki 1999 m. rugpjūčio 31 dienos ("TL"). Žalos tęsimosi arba atsinaujinimo tikimybės tyrimui svarbių tendencijų tyrimo laikotarpis apėmė laikotarpį nuo 1995 m. iki tyrimo laikotarpio ("analizės laikotarpio") pabaigos.
2. Su tyrimu susijusios šalys
(7) Komisija oficialiai pranešė keturiems prašymą remiantiems Bendrijos gamintojams, eksportuojantiems gamintojams ir importuotojams, apie kurių suinteresuotumą buvo žinoma, o taip pat eksportuojančių šalių atstovams apie tyrimo inicijavimą ir suteikė tiesiogiai susijusioms šalims galimybę raštu pareikšti savo požiūrį ir prašyti būti išklausytoms.
(8) Komisija išsiuntė klausimynus visoms šalims, apie kurių suinteresuotumą buvo žinoma ir gavo išsamius atsakymus iš trijų Bendrijos gamintojų ("bendradarbiaujančių Bendrijos gamintojų") ir vieno nesusijusio 3,5″ mikrodiskų, kurių kilmės šalis Honkongas, importuotojo. Išsamių atsakymų nebuvo gauta nė iš vieno eksportuojančio Honkongo ar Korėjos gamintojo.
(9) Komisija surinko ir patikrino visą jos nuomone reikalingą informaciją siekdama nustatyti, ar yra dempingo ir žalos tęsimosi arba atsinaujinimo tikimybė ir ar priemonių išlaikymas nepakenktų Bendrijos interesui.
Patikrinimo vizitai buvo atlikti tokių įmonių patalpose:
Bendradarbiaujantys Bendrijos gamintojai
- Sentinel N.V., Bodem, Belgija;
- Computer Support Italcard srl, Milan, Italija;
- Datarex srl, Assemini, Italija.
Importuotojai
- Datamatic srl, Milan, Italija.
3. Aptariamas produktas ir panašus produktas
Aptariamas produktas
(10) Aptariamas produktas yra toks pat kaip pirminiame tyrime ir kaip toliau patikslinta, t. y., 3,5″ mikrodiskai, naudojami įrašyti ir saugoti užkoduotą skaitmeninę kompiuterinę informaciją, klasifikuojami pagal KN kodą ex85232090, išskyrus optiškai nepertraukiamų servotakelių technologija arba magnetinių sektorių servotakelių technologija pagrįstus 3,5″ mikrodiskus, kurių atminties talpa 120 MB arba didesnė.
(11) Susiję 3,5″ mikrodiskai gali būti įvairių rūšių, priklausomai nuo įvairių faktorių, be kita ko įskaitant atminties talpą, formatavimą, sertifikavimo laipsnį (tai priemonė, naudojama patikrinti mikrodisko veikimą, nuo kurio priklauso jo rinkos vertė) ir nuo jų pardavimo būdo, t. y., nuo to, ar jie parduodami su prekės ženklu ar neįpakuoti. Nepaisant įvairių 3,5″ mikrodiskų rūšių, tarp jų pagrindinių fizinių charakteristikų ir pagrindinės technologijos nėra žymių skirtumų, jie pasižymi aukštu pakeičiamumo laipsniu.
(12) Tuo remiantis, pirmiau nurodyti 3,5″ mikrodiskai laikomi vienu produktu.
Panašus produktas
(13) Įvairios 3,5″ mikrodiskų rūšys, kaip nurodyta pirmiau, kurios pagamintos ir parduodamos Bendrijoje ir pagamintos bei parduodamos atitinkamose šalyse arba eksportuojamos į Bendriją yra panašios savo pagrindinėmis fizinėmis charakteristikomis bei technologija ir pasižymi aukštu pakeičiamumo laipsniu. Todėl jos laikomos panašiais produktais, kaip nurodyta Pagrindinio Reglamento 1 straipsnio 4 dalyje.
B. DEMPINGO TĘSIMOSI AR ATSINAUJINIMO TIKIMYBĖ
1. Bendroji dalis
(14) Iš Honkongo importuojamų 3,5″ mikrodiskų rinkos dalis buvo žymi pirminio tyrimo metu, kai ji sudarė 10 % bendro Bendrijos suvartojimo. Laikotarpiu, per kurį buvo nustatytos antidempingo priemonės, ši rinkos dalis 1997 m. sumažėjo iki 5,5 %, o šio tyrimo TL sudarė 7,3 % bendro Bendrijos suvartojimo.
(15) Korėjos importo rinkos dalis pirminio tyrimo metu sudarė daugiau kaip 2 % bendro Bendrijos suvartojimo. Nustačius antidempingo priemonės, Korėjos importo rinkos dalis žymiai sumažėjo, o TL sudarė mažiau kaip 0,2 % bendro Bendrijos aptariamo produkto suvartojimo.
(16) Keturios iš 10 Honkongo įmonių, su kuriomis buvo susisiekta, atsakė ir pareiškė, kad jos daugiau negamina arba neparduoda aptariamo produkto Bendrijai. Likusios įmonės visai neatsakė į klausimyną.
(17) Nė viena iš dviejų prašyme peržiūrėti įvardintų Korėjos įmonių neatsakė į klausimyną. Tyrimo metu nebuvo aptikta kitų Korėjos eksportuojančių gamintojų buvimo įrodymų. Reikėtų priminti, kad tik viena įmonė bendradarbiavo tyrime, kurį užbaigus buvo nustatytos antidempingo priemonės.
(18) Šiomis sąlygomis duomenys apie Honkongą ir Korėją buvo gauti remiantis turimais faktais laikantis Pagrindinio Reglamento 18 straipsnio.
2. Dempingo tęsimasis
(a) Honkongas
Normalioji vertė
(19) Atsižvelgiant į nebendradarbiavimą normalioji vertė buvo nustatyta remiantis prašyme peržiūrėti pateikta informacija, kuri buvo vienintelė turima patikima informacija. Pirminio tyrimo metu nustatytos normaliosios vertės naudojimas būtų netinkamas, kadangi aptariamo produkto kainos ir gamybos sąnaudos žymiai sumažėjo tuo laikotarpiu visose žinomose tarptautinėse rinkose.
(20) Prašyme normalioji vertė buvo atskirai apskaičiuota nepakuotiems ir su prekės ženklu parduodamiems/įpakuotiems mikrodiskams, pridedant prie aptariamo produkto gamybos sąnaudų Europos Sąjungoje pagrįstą pelną (10 %, kaip ir pirminiame tyrime). Atsižvelgiant į turimų duomenų apie eksporto kainą pobūdį, t. y., Eurostato duomenis, pagal kuriuos neišskiriamos atskiros rūšys, buvo nustatytas vienas aritmetinis svertinis normaliosios vertės vidurkis. Apskaičiavimas buvo atliktas remiantis nepakuotų ir su prekės ženklu parduodamų/įpakuotų mikrodiskų eksporto į Bendriją dalimis pagal kelias turimas importo sąskaitas faktūras. Remiantis šia informacija buvo nustatyta, kad 3,5″ mikrodiskai, parduodami nepakuoti, sudarė beveik 80 % mikrodiskų importo į Bendriją, o likusius 20 % sudarė su prekės ženklu parduodami/įpakuoti mikrodiskai.
(21) Honkongo ekonomikos ir prekybos biuras (Hong Kong Economic and Trade Office ("HKETO")) paprieštaravo dėl galimo prašyme peržiūrėti pateiktų gamybos sąnaudų panaudojimo nustatant Honkongo eksporto normaliąją vertę. Tačiau vienintelė HKETO pasiūlyta alternatyva buvo panaudoti Honkongo vidaus pardavimus arba gamybos sąnaudas. Kadangi nė vieno iš šių metodų negalima panaudoti dėl nebendradarbiavimo, ieškovo pateikti įrodymai buvo patikimiausia Komisijos turima informacija. Po šios informacijos atskleidimo HKETO pareiškė, kad normaliąją vertę reikėtų pagrįsti eksportu iš Honkongo į kitas šalis remiantis Honkongo prekybos statistiniais duomenimis. Šis reikalavimas buvo atmestas, visų pirma dėl to, kad į tokius prekybos statisttinius duomenis (6 skaitmenų tarptautinės nomenklatūros: Suderinta sistema) įtraukti ir kiti produktai, o ne vien tik aptariamas produktas.
Eksporto kaina
(22) Atsižvelgiant į nebendradarbiavimą, eksporto kaina buvo nustatyta remiantis Eurostato duomenimis. Tačiau Eurostato paskaičiavimai (pateikiami už mėnesį ir atskirai kiekvienai valstybei narei) kartais išreikšdavo aukštas vieneto vertes, kurios buvo visiškai nesuderinamos su 3,5″ mikrodiskų pardavimo kainomis Bendrijoje. Manoma, kad taip buvo todėl, jog kiti produktai, pavyzdžiui, tik skaitomos atminties kompaktiniai diskai (CD-R), buvo užregistruoti pagal 3,5″ mikrodiskams taikomą KN kodą. Todėl Eurostato paskaičiavimai dėl TL buvo pakoreguoti, siekiant neįtraukti duomenų už mėnesį, kuriuose vidutinė vieneto vertė buvo didesnė kaip 0,17 euro už vienetą. Tai buvo labai atsargus metodas, kadangi:
- prašyme peržiūrėti nustatytos Honkongo eksporto kainos buvo žymiai mažesnės už šį slenkstį. Importo kainos, nurodytos sąskaitose faktūrose, kurios buvo gautos iš vieno bendradarbiaujančio nesusijusio importuotojo į Bendriją, vis tik sudariusios mažą bendros importo iš Honkongo apimties dalį, buvo taip pat žymiai mažesnės už šį lygį;
- 0,17 euro už vienetą slenkstinė kaina atitinka svertinį nesusijusių importuotojų/Bendrijos gamintojų 3,5″ mikrodiskų Bendrijos rinkoje perpardavimo/pardavimo kainos vidurkį TL. Paskaičiavimas atliktas remiantis Bendrijos pramonės pardavimų kiekiais ir bendrosiomis 3,5″ mikrodiskų bet kokios kilmės importo apimtimis. Faktiškai buvo pripažinta, kad importas iš Honkongo neturėtų būti vykdomas vidutinėmis CIF kainomis Bendrijos pasienyje, aukštesnėmis už vidutines Bendrijos rinkoje vyraujančias perpardavimo/pardavimo kainas.
HKETO pareiškė, kad pirmiau minėta metodologija buvo sutartinė ir netiksli, o apskaičiuojant eksporto kainą reikėtų naudoti vertes ir kiekius paeiktus pagal bendrąjį KN kodą. Šis reikalavimas atmetamas dėl pirmiau nurodytų priežasčių.
Palyginimas
(23) Normalioji vertė ir eksporto kaina buvo lyginamos EXW pagrindu, laikantis Pagrindinio Reglamento 2 straipsnio 10 dalies. Buvo tinkamai atsižvelgta darant patikslinimus, į transportavimo, draudimo, tvarkymo, pakrovimo ir papildomų išlaidų skirtumus remiantis prašyme peržiūrėti pateikta informacija.
Dempingo skirtumas
(24) Laikantis Pagrindinio Reglamento 2 straipsnio 11 dalies, aritmetinis svertinis normaliosios vertės vidurkis buvo lyginamas su svertiniu eksporto į Bendriją kainos vidurkiu.
(25) Šis palyginimas parodė, kad egzistuoja 10-15 % dempingo skirtumas, kuris yra lygus sumai, kuria normalioji vertė viršija eksporto kainą, išreikštą CIF importo kainos Bendrijos pasienyje procentu, neatskaičius muito. Tai palyginama su 27,4 % likutiniu dempingo skirtumu, kuris buvo nustatytas pirminio tyrimo metu (kai atskiri dempingo skirtumai svyravo nuo 6,7 % iki 13,3 %).
(26) Jeigu palyginimas būtų atliekamas tarp normaliosios vertės, apskaičiuotos, kaip nurodyta 17-19 konstatuojamosiose dalyse, o eksporto kainos iš sąskaitų faktūrų būtų gautos iš bendradarbiaujančio nesusijusio importuotojo, dempingo skirtumas būtų dar didesnis. Tačiau, kai minėta pirmiau, šis importuotojas atstovauja gana mažą bendro importo iš Honkongo dalį.
Išvada
(27) Pirmiau minėti faktai rodo, kad 3,5″ mikrodiskų, kurių kilmės šalis Honkongas, importo dempingas tęsiasi, kaip buvo nustatyta remiantis žymiomis eksporto apimtimis.
(b) Korėja
Metodologija
(28) Normalioji vertė ir eksporto iš Korėjos kaina buvo nustatytos naudojantis ta pačia metodologija, kaip pirmiau nurodyta Honkongui, nors Korėjos atveju nebuvo turima sąskaitų faktūrų iš bendradarbiaujančio nesusijusio importuotojo. Normaliosios vertės ir eksporto kainos palyginimas taip pat buvo atliktas naudojantis ta pačia metodologija, kuri buvo naudojama Honkongui. Tačiau reikia pastebėti, kad dempingo tęsimosi tyrimas šiuo atveju nebuvo lemiamas atsižvelgiant į mažą importo iš Korėjos apimtį, kaip nurodyta 49 konstatuojamojoje dalyje.
Dempingo skirtumas
(29) Laikantis Pagrindinio Reglamento 2 straipsnio 11 dalies, aritmetinis svertinis normaliosios vertės vidurkis buvo lyginamas su aritmetiniu svertiniu eksporto į Bendriją kainos vidurkiu.
(30) Šis palyginimas parodė, kad egzistuoja 20-25 % dempingo skirtumas, kuris yra lygus sumai, kuria normalioji vertė viršija eksporto kainą, išreikštą CIF importo kainos Bendrijos pasienyje procentu neatskaičius muito. Tai palyginama su pirminio tyrimo metu nustatytu 8,1 % dempingo skirtumu.
Išvada
(31) Pirmiau minėti faktai rodo, kad 3,5″ mikrodiskų, kurių kilmės šalis Korėja, importo dempingas tęsiasi, nors importo apimtys, kuriomis remiantis buvo padaryta ši išvada, buvo labai mažos.
3. Dempingo atsinaujinimo tikimybė
(a) Honkongas
(32) Rinkos dalis, kurią sudarė 3,5″ mikrodiskų importas iš Honkongo, buvo žymi pirminio tyrimo metu, kai ji sudarė daugiau kaip 10 % bendro Bendrijos suvartojimo. Laikotarpiu nuo antidempingo priemonių nustatymo ši rinkos dalis sumažėjo iki 5,5 % 1997 m., o TL metu ji sudarė 7,3 % bendro Bendrijos suvartojimo. Taip pat reikėtų paminėti, kad importas iš Honkongo po TL žymiai sumažėjo.
(33) HKETO pareiškė, kad tyrimo inicijavimo metu rinkoje buvo tik vienas aktyvus Honkongo 3,5″ mikrodiskus eksportuojantis gamintojas ir kad šios įmonės gamybos pajėgumas eksportuojant buvo per daug ribotas, kad galėtų padaryti žalą Bendrijos pramonei, net jeigu antidempingo muitai nebūtų taikomi. Be to, po atskleidimo HKETO pareiškė, kad po TL mikrodiskų gamyba Honkonge visai nutrūko, todėl nėra tikimybės, kad dempingas atsinaujintų.
(34) Taigi reikėtų pažymėti, kad Honkongas turėjo gana žymią rinkos dalį analizuojamu laikotarpiu (paprastai apie 7 %). Taip pat reikėtų pažymėti, kad 3,5″ mikrodiskų importas iš Honkongo žymiai sumažėjo po TL, kai tuo tarpu proporcingai padidėjo šio produkto importas iš Makao, kuriam netaikomos antidempingo priemonės. Po atskleidimo HKETO pateikė informaciją, kad mikrodiskų, kurių kilmės šalis Honkongas, gamyba ir eksportas į Bendriją nutrauktas pasibaigus TL. Tačiau tai negali įtakoti fakto, kad aptariamo produkto gamybos veikla yra mobili ir, jeigu priemonės būtų panaikintos, tikėtina, kad tam tikri eksportuojantys gamintojai vėl perkels savo gamybą į Honkongą arba atnaujins savo eksportą, jeigu buvo jį laikinai sustabdę. Taip pat reikėtų paminėti, kad dėl eksportuojančių gamintojų bendradarbiavimo stokos TL buvo neįmanoma užtikrinti, ar eksporto dempingo šaltinis(-ai) iš tikrųjų nutraukė savo veiklą praėjus TR.
(b) Korėja
(35) Rinkos dalis, kurią sudarė importas iš Honkongo pirminio tyrimo metu sudarė daugiau kaip 2 % bendro Bendrijos suvartojimo. Nustačius antidempingo priemones Korėjos importas žymiai sumažėjo ir TL metu jis sudarė mažiau kaip 0,2 % bendro aptariamo produkto Bendrijos suvartojimo. Todėl buvo svarstoma, ar buvo Korėjos importo dempingo atsinaujinimo tikimybė didesnė už de minimis lygį.
(36) Prašyme peržiūrėti kaip aptariamo produkto gamintojos buvo paminėtos dvi įmonės, tačiau nė viena iš jų nebendradarbiavo. Vienam iš šių dviejų gamintojų eksportas į Bendriją sudarė didelę bendrų jo pardavimų dalį pirminio tyrimo metu. Be to šios įmonės gamybos pajėgumas padengė didelę Bendrijos suvartojimo dalį (beveik 5 %). Todėl šiai įmonei nebendradarbiaujant galima laikyti, kad žymus nepanaudotas gamybos pajėgumas Korėjoje vis dar egzistuoja ir jį galima panaudoti panaikinus priemones. Turima informacija rodo, kad šis gamintojas tęsia aptariamo produkto gamybą.
(37) Be to, atsižvelgiant į pirmiau minėtą lengvą aptariamo produkto gamybos perkėlimą, negalima atmesti, kad tam tikri eksportuojantys gamintojai perkels savo gamybą atgal į Korėją, jeigu jie yra perkėlę gamybą į vietoves už Korėjos ribų.
(38) Kadangi importas iš Korėjos buvo aiškiai vykdomas dempingo kanomis, nors ir ribotais kiekiais ir, kadangi manoma, jog šalyje yra nepanaudotas gamybos pajėgumas, taip pat atsižvelgiant į gamybos perkėlimo galimybę, daroma išvada, kad jeigu priemonės būtų panaikintos, yra dempingo atsinaujinimo žymioms eksporto apimtims tikimybė.
C. BENDRIJOS PRAMONĖS SĄVOKA
(39) Bendrijoje TL 3,5″ mikrodiskus gamino:
- trys Bendrijos gamintojai, kurie pilnai bendradarbiavo su Komisija tyrimo metu;
- dar vienas gamintojas, kuris parėmė prašymą peržiūrėti, tačiau nepateikė duomenų;
- kiti ekonominės veiklos vykdytojai, susiję su Japonijos, Taivanio ir Kinijos eksportuojančiais gamintojais.
(40) Kaip ir ankstesnių tyrimų metu Komisija nusprendė, kad Bendrijos pramonės būklės įvertinimas būtų iškreiptas, jeigu Bendrijos gamintojai, susiję su gamintojais iš į išankstesnį tyrimą įtrauktų šalių, vykdę aptariamo produkto dempingą ir padarę materialinę žalą pareiškėjui, patektų į sąvoką "Bendrijos gamyba". Todėl ekonominės veiklos vykdytojų, kurie susiję su gamintojais iš atitinkamų šalių, gamyba nepatenka į sąvoką "Bendrijos gamyba".
(41) Todėl trijų bendradarbiaujančių Bendrijos gamintojų ir dar vieno skundą remiančio gamintojo produkcija sudaro Bendrijos gamybą, kaip nustatyta Pagrindinio Reglamento 4 straipsnio 1 dalyje.
(42) HKETO įrodinėjo, kad su Japonijos, Taivanio ar kitais ne Bendrijai priklausančiais gamintojais susijusios įmonės turėtų patekti į Bendrijos gamybos sąvoką ir pareiškė, kad toks išskyrimas labai sustiprino pareiškėjų poziciją.
(43) Kaip paaiškinta pirmiau, šie gamintojai nebuvo įtraukti į Bendrijos gamybos sąvoką, kadangi buvo nustatyti jų ryšiai su dempingą Bendrijos rinkoje vykdančiomis šalimis ir nebuvo nurodyta jokių priežasčių, dėl kurių tokį požiūrį reikėtų pakeisti pakartotinio tyrimo metu. Be to, netgi atsižvelgiant į šiuos gamintojus, bendradarbiaujantys Bendrijos gamintojai vis tiek atstovautų daugiau kaip 25 % Bendrijoje atliekamos gamybos. Todėl HKETO reikalavimas buvo atmestas.
(44) Todėl tuo remiantis ir atsižvelgiant į tai, kad bendradarbiaujantys Bendrijos gamintojai sudaro didžiąją dalį, šiuo atveju - daugiau kaip 75 % Bendrijos gamybos, laikoma, jog jie sudaro Bendrijos pramonę, kaip nurodyta Pagrindinio Reglamento 4 straipsnio 1 dalyje ir 5 straipsnio 4 dalyje. Toliau jie vadinami "Bendrijos pramonė".
D. BENDRIJOS MIKRODISKŲ RINKA
1. Bendroji dalis
(45) 3,5″ mikrodiskų rinka yra brandi ir šiuo metu ją apibūdina sumažėjusios paklausos situacija. Kiti produktai, tokie kaip ZipTM diskai, kiti didelės talpos diskai, pavyzdžiui, HiFD ir optiniai magnetiniai duomenų laikymo diskai, pavyzdžiui įrašomi kompaktiniai diskai (CD-R) vis labiau įsitvirtina 3,5″ mikrodiskų rinkoje. Tačiau atsižvelgiant į žymią personalinių kompiuterių su 3,5″ mikrodiskų nuskaitymo įtaisais dalį (šiuo metu priskaičiuojama 30 milijonų vienetų Bendrijoje), aišku, kad Bendrijoje ir toliau išliks tokių mikrodiskų poreikis. Be to, pagal paskutinius rinkos tyrimus dauguma personalinių kompiuterių gamintojų toliau gamina įrangą su 3,5″ mikrodiskų nuskaitymo įtaisais pagrindiniuose modeliuose. Apskaičiuota, kad iki 2002 m. Bendrijoje bus 38 milijonai mikrodiskų nuskaitymo įtaisų. Taigi Bendrijos mikrodiskų rinka išliks svarbi.
2. 3,5″ mikrodiskų suvartojimas Bendrijos rinkoje
(46) Vartojimo Bendrijoje paskaičiavimai remiasi prašyme peržiūrėti pateikta informacija, patikrinta Bendrijos pramonės pateiktais patvirtintais gamybos ir pardavimų duomenimis ir iš Eurostato gautais duomenimis apie bendras importo apimtis.
(47) Tačiau Eurostato duomenyse 3,5″ mikrodiskai sudaro tik dalį atitinkamos KN antraštės. Analizės laikotarpio metu jie buvo laikomi kaip sudarantys pačią didžiausią šios antraštės dalį, kadangi kitų lanksčių magnetinių diskų rinka buvo labai maža. Komisija išsiaiškino, kad 1998 ir 1999 metais kai kurie įrašomi kompaktiniai diskai (CD-R) buvo neteisingai deklaruoti muitinėse pagal šią KN antraštę. Importo apimties paskaičiavimai buvo pakoreguoti naudojant išsamius konfidencialius statistinius duomenis siekiant atspindėti šį klaidingą deklaravimą.
(48) Analizuojamo laikotarpio metu suvartojimas sumažėjo 50 %.
Bendras 3,5″ mikrodiskų suvartojimas Bendrijoje | 1995 | 1996 | 1997 | 1998 | TL |
Milijonai vienetų | 1300 | 1100 | 1000 | 800 | 650 |
Indeksas 1995 = 100 | 100 | 85 | 77 | 62 | 50 |
3. Importas iš atitinkamų valstybių
Preliminari pastaba
(49) Dėl bendradarbiavimo stokos vertinant importo apimtis buvo naudotasi Eurostato duomenimis ir muitinių informacija (TARIC). Kalbant apie Honkongą, Komisija naudojo muitinių informacija apie aptariamą produktą nuo 1995 iki 1998 metų. Buvo laikoma, kad TL 20 % Eurostato užregistruotos prekybos pagal atitinkamą antraštę buvo susiję su klaidingu CD-R deklaravimu ir apimtys buvo atitinkamai pakoreguotos, o kainos buvo įvertintos, kaip paaiškinta 20 konstatuojamojoje dalyje. Kalbant apie Korėją, analizės laikotarpiu naudota muitinių informacija apie apimtis ir kainas.
Apimtis ir rinkos dalis
(50) Remiantis pirmiau nurodyta metodologija 3,5″ mikrodiskų importo į Bendriją apimtis plėtėsi taip:
Importas į Bendriją (milijonai vienetų) ir rinkos dalis (%) | 1995 | 1996 | 1997 | 1998 | TL |
Importas iš Honkongo | 89,1 | 72 | 54,7 | 62,1 | 47,2 |
Honkongo rinkos dalis | 6,9 % | 6,5 % | 5,5 % | 7,8 % | 7,3 % |
Importas iš Korėjos | 5,7 | 1,7 | 0,1 | 0,5 | 1,2 |
Korėjos rinkos dalis | 0,5 % | 0,2 % | 0 % | 0,2 % | 0,2 % |
Bendras importas iš Honkongo ir Korėjos | 94,7 | 73,7 | 54,8 | 62,6 | 48,4 |
Bendra iš Honkongo ir Korėjos rinkos dalis | 7,3 % | 6,7 % | 5,5 % | 7,8 % | 7,4 % |
(51) Importo iš Honkongo apimtis analizės laikotarpiu sumažėjo nuo 89 milijonų vienetų 1995 m. iki 47 milijonų vienetų TL. Honkongo kilmės importo rinkos dalis iš pradžių sumažėjo nuo 6,9 % 1995 m. iki 5,5 % 1997 m., o paskui vėl išaugo 1998 m. ir siekė 7,3 % TL.
(52) Importo iš Korėjos apimtis analizuojamo laikotarpiu metu buvo maža ir sumažėjo nuo 6 milijonų vienetų 1995 m. beveik iki nulio 1997 m., o TL išaugo iki šiek tiek daugiau kaip 1 milijono vienetų. Korėjos rinkos dalis išliko nedidelė visu analizės laikotarpiu.
Eksportuojančių gamintojų kainų dinamika
(53) Komisija palygino Honkongo ir Korėjos kilmės importo CIF kainų vidurkius su Bendrijos pramonės pardavimo kainomis Bendrijoje.
(54) Palyginimas remiantis aritmetiniu svertiniu vidurkiu parodė, kad Honkongo kilmės importo kainos buvo 5 % žemesnės už Bendrijos pramonės pardavimų kainas TL, o Korėjos kilmės importo kainos buvo 14 % žemesnės už Bendrijos pramonės pardavimų kainas TL.
4. Importas iš kitų trečiųjų šalių
(55) TL metu importas iš kitų šalių vystėsi taip. Daugiausia tai buvo Indijos ir Singapūro kilmės importas (atitinkamai 5,7 % ir 8,7 % rinkos dalies).
Importas iš kitų šalių (milijonais vienetų) | 637,5 | 237,6 | 198,4 | 167,5 | 190,5 |
Importo iš kitų šalių rinkos dalis | 49,0 % | 21,6 % | 19,8 % | 20,9 % | 27,9 % |
5. Bendrijos pramonės būklė
Gamyba, pajėgumas ir pajėgumo panaudojimas
(56) Bendrijos pramonės apimtis sumažėjo 30 % analizės laikotarpiu. Tuo pačiu laikotarpiu Bendrijos pramonės pajėgumo panaudojimo norma sumažėjo 29 procentiniais punktais.
| 1995 | 1996 | 1997 | 1998 | Tyrimo laikotarpis |
Gamyba milijonais vienetų | 225 | 208 | 190 | 178 | 157 |
Indeksas 1995 = 100 | 100 | 92 | 84 | 79 | 70 |
Pajėgumas milijonais vienetų | 234 | 273 | 235 | 240 | 235 |
Pajėgumo panaudojimas | 96 % | 76 % | 81 % | 74 % | 67 % |
Pardavimai, rinkos dalis ir augimas
(57) Bendrijos pramonės pardavimai sumažėjo 31 % analizės laikotarpiu. Nors bendras Bendrijos pramonės 3,5″ mikrodiskų suvartojimas analizės laikotarpiu sumažėjo 50 %, Bendrijos pramonės rinkos dalis išaugo 6 procentiniais punktais. Šis augimas atspindi Bendrijos pramonės pozicijos konsolidavimą, kurį įtakojo galiojančios antidempingo priemonės.
Bendrijos pramonės 3,5″ mikrodiskų pardavimai Bendrijoje | 1995 | 1996 | 1997 | 1998 | TL |
Milijonai vienetų | 218 | 205 | 187 | 168 | 149 |
Indeksas 1995 = 100 | 100 | 94 | 86 | 77 | 69 |
Rinkos dalies procentas | 17 % | 19 % | 19 % | 21 % | 23 % |
Kainų plėtra
(58) Bendrijos pramonės pardavimų nesusijusiems vartotojams kainų plėtra analizės laikotarpiu yra toks. Analizės laikotarpiu kainos nukrito 44 %.
Bendrijos pramonės 3,5″ mikrodiskų kainų plėtra | 1995 | 1996 | 1997 | 1998 | TL |
Vidutinė vieneto kaina (eurais) | 0,2599 | 0,2065 | 0,1796 | 0,1531 | 0,1453 |
Indeksas 1995 = 100 | 100 | 79 | 69 | 59 | 56 |
Atsargos
(59) Atsargos laikui bėgant yra sąlyginai stabilios, todėl tai nesuteikia jokios svarbios informacijos apie Bendrijos pramonės būklę.
Pelningumas, investicijų grąža ir pinigų srautas
(60) Buvo nustatyta, kad analizės laikotarpiu Bendrijos pramonė užregistravo finansinius rezultatus (t. y., nuostolius), kurie buvo gerokai žemesni už pelno dydį, laikytą tinkamu Bendrijos pramonei pirminio tyrimo metu. Duomenų apie pelno dydžius 1995 m. nėra dėl pramonės restruktūrizavimo. Iš viso analizės laikotarpiu nuostoliai sumažėjo nuo - 5,57 % 1996 m. iki - 1,75 % TL.
(61) Investicijų grąža buvo neigiama analizės laikotarpiu ir, bendrais bruožais, atitiko pelningumo tendenciją. Pinigų srautas šiek tiek išaugo kartu su pelningumu.
Užimtumas, produktyvumas, darbo užmokesčiai
(62) Tarp 1995 m. ir TL Bendrijos pramonė sumažino savo darbo jėgą 35 % nuo 252 iki 163 darbuotojų. Atitinkamai jos produktyvumas išaugo 9 % tuo pačiu laikotarpiu, o bendra darbo užmokesčių suma sumažėjo 23 % (darbo užmokestis vienam žmogui padidėjo 19 %).
Investicijos ir gebėjimas padidinti kapitalą
(63) 3,5″ mikrodiskų gamyba pasižymi kapitalo intensyvumu, o gamybos pajėgumai paprastai veikia 24 valandas per parą ištisus metus. Po tam tikrų 1995 ir 1996 m. atliktų nežymių investicijų naujų grynųjų investicijų šioje pramonėje nebuvo atlikta.
(64) Analizės laikotarpiu patirti nuostoliai buvo tokie, kad Bendrijos pramonei buvo neįmanoma finansuoti naujų investicijų per pastaruosius trejus metus.
Bendrijos pramonės eksportas
(65) Analizės laikotarpiu eksportas išliko stabilus ir sudarė 2-3 % nuo bendrosios apyvartos.
Dempingo skirtumo svarba ir atsigavimas po patirto dempingo
(66) Bendrijos pramonės būklė tam tikru mastu pagerėjo nustačius priemones, tačiau ji pilnai neatsigavo nuo patirto dempingo poveikio, kaip tą parodo jos silpna finansinė būklė.
(67) Dėl faktinio dempingo dydžio skirtumo svarbos poveikio Bendrijos pramonės būklei TL, manoma, kad tai nėra svarbus faktorius dabartiniam peržiūros tyrimui, kadangi muitų nustatymu siekiama panaikinti nustatytą dempingą.
Honkongo ekonomikos ir prekybos biuro (HKETO) pastabos
(68) HKETO pareiškė, kad Bendrijos pramonė pasiekė gerų ekonominių rezultatų analizės laikotarpiu atsižvelgiant į paklausos sumažėjimą ir į faktą, kad nebuvo jokių susilpnėjimo požymių. Jie taip pat pareiškė, kad dėl importo iš Honkongo apimties ir vertės mažėjimo tendencijos, abejotina, kad toks eksportas padarė žalą Bendrijos pramonei ir galėtų ją daryti ateityje.
(69) Negalima sutikti su tokiomis pretenzijomis. Iš tikrųjų, pirmiau minėta analizė apibūdina Bendrijos pramonės būklę, kuri pagerėjo sunkiomis mažėjančios paklausos sąlygomis; nors yra daroma aiški išvada, kad ši pramonė visiškai neatsigavo dėl Honkongo ir kitų šalių, kurioms taikomos antidempingo priemonės, patirto dempingo poveikį Be to, reikia pabrėžti, kad importas iš Honkongo ir toliau buvo vykdomas dempingo kainomis, kaip teigiama 25 konstatuojamojoje dalyje ir, kad Honkongas buvo stambiausias tiekėjas į Bendriją TL, o jo rinkos dalis buvo didesnė kaip 7 %. Pagaliau reikia pabrėžti, kad galiojimo pabaigos peržiūroje būtina nustatyti, ar yra žalos atsinaujinimo tikimybė, jeigu priemonės nustotų galioti.
Išvados
(70) Iš to, kas buvo pasakyta anksčiau susidaro vaizdas, kad Bendrijos pramonės būklė vis dar yra silpna, nepaisant padidėjusios rinkos dalies ir sėkmingų pastangų žymiai sumažinti gamybos sąnaudas (sumažinti 40 % nagrinėjamu laikotarpiu). Gamybos metodai modernizuoti ir pajėgumai beveik visiškai automatizuoti siekiant padidinti efektyvumą, išlaikyti rinkos dalį ir maksimaliai padidinti pelną. Tačiau Bendrijos pramonė dar nesugebėjo pasiekti tinkamos finansinės būklės
E. ŽALOS TĘSIMOSI IR (ARBA) ATSINAUJINIMO TIKIMYBĖ
(71) Primenama, kad 33 ir 37 konstatuojamosiose dalyse buvo padaryta išvada, jog dempingo didele apimtimi atsinaujinimo tikimybė buvo ir Honkonge, ir Korėjoje.
(72) Pirmiau buvo padaryta išvada, kad Bendrijos pramonė TL buvo pažeidžiamoje būklėje.
(73) Pasibaigus priemonių galiojimui importas iš Honkongo ir Korėjos dempingo kainomis gali numušti Bendrijos pramonės kainas, kurios jau sumažėjusios.
(74) Tokiomis sąlygomis Bendrijos pramonė, jau dabar patirianti nuostolių, negalėtų konkuruoti su tokiomis žemomis kainomis parduodamais didžiuliais kiekiais, kadangi, pirma, dėl kainų skirtumo šioje rinkoje (mikrodiskai yra plataus vartojimo produktas) reikia nedelsiant pakeisti tiekėją ir, antra, Bendrijos pramonė jau padėjo visas reikalingas pastangas savo restruktūrizavimui ir jau dirba labai mažomis sąnaudomis. Todėl tikėtina, kad Bendrijos pramonės finansinė būklė toliau blogės ir iškils jos išlikimo klausimas.
(75) Atsižvelgus į visus pirmiau nurodytus faktus daroma išvada, kad tikėtina, jog pasibaigus priemonių galiojimui, tęstųsi ir (arba) atsinaujintų žala, daroma Bendrijos pramonei.
F. BENDRIJOS INTERESAS
1. Bendros pastabos
(76) Komisija ištyrė, ar antidempingo dėl 3,5″ mikrodiskų priemonių išlaikymas atitiktų Bendrijos interesą. Buvo nustatyta, kad yra žalingo dempingo tęsimosi ir (arba) atsinaujinimo tikimybė. Tyrime taip pat buvo svarstoma, ar yra kokių nors pagrindinių interesų išlaikyti priemones ir taip pat buvo atsižvelgta į muitų padarytą poveikį visiems susijusiems interesams.
(77) Reikėtų priminti, kad ankstesniame tyrime priemonių nustatymas buvo laikomas neprieštaraujančiu Bendrijos interesui. Taip pat reikia pažymėti, kad jeigu tai yra galiojimo pabaigos peržiūros tyrimas, jis turi visų pirma parodyti ir galiojančių priemonių poveikį vartotojams, klientams ir prekybininkams.
2. Bendrijos pramonės interesai
(78) Atsižvelgiant į išvadas dėl Bendrijos pramonės būklės, kaip nustatyta 68 konstatuojamoje dalyje, ypač dėl neigiamo pelningumo, Komisija mano, kad jeigu nebūtų priemonių prieš žalingą dempingą, yra tikimybė, jog Bendrijos pramonės finansinė būklė dar pablogėtų.
(79) Bendrijos pramonė yra gyvybinga ir pajėgi tiekti į rinką produktą, kuris, nors ir būdamas brandžiame savo naudojimo laiko etape, yra pagrindinė duomenų laikymo priemonė dideliam kompiuterių naudotojų skaičiui. Iš tikrųjų Bendrijos pramonė parodė norą išlikti konkurencinga Bendrijos rinkoje. Tokių veiksmų pavyzdžiai būtų tokie:
(a) išlaikyti minimalias kainas, kad būtų išlaikyta rinkos dalis;
(b) siekti didesnio konsolidavimo;
(c) uždaryti gamybos vienetus;
(d) plačiai panaudoti modernius gamybos būdus (pvz., aukštesnio laipsnio mechanizavimas ir kompiuterizavimas);
(e) produktyvumo pagerinimas;
(f) investicijos į kitų skaitmeninių duomenų saugojimo laikmenų produktų gamybą.
(80) Taip pat reikia pažymėti, kad duomenų saugojimo laikmenų gamyba apskritai turi technologinę svarbą Bendrijai. Bendrijos pramonės gamybos technologija ir įgyta patirtis gaminant 3,5″ mikrodiskus davė ir toliau duos pagrindą tolesniam naujovių diegimui gaminant kitus susijusius duomenų saugojimo laikmenų produktus. Gyvybingos Bendrijos pramonės mikrodiskų sektoriuje išlikimas yra ekonominis pagrindas dalyvauti augančioje kitų duomenų saugojimo laikmenų rinkoje.
3. Nesusijusių importuotojų/gamintojų interesai
(81) Tik vienas nesusijęs importuotojas bendradarbiavo atliekant tyrimą. Jis pažymėjo, kad importas buvo apribotas dėl antidempingo muitų taikymo. Tačiau buvo akivaizdu, kad šis importuotojas vis tiek galėjo importuoti. Jeigu priemonės būtų išlaikytos, ši įmonė vis tiek galėtų tiekti 3,5″ mikrodiskus iš atitinkamų šalių ir iš kitų trečiųjų šalių, įskaitant šalis, kurioms netaikomos antidempingo priemonės.
(82) Be to, ribotas šio importuotojo bendradarbiavimas atliekant tyrimą leidžia daryti išvadą, kad Honkongo ir Korėjos kilmės importui taikomos priemonės neturėjo jokio žymaus poveikio nesusijusių 3,5″ mikrodiskų importuotojų ir prekybininkų situacijai Bendrijoje.
(83) Todėl daroma išvada, kad nėra tikimybės, jog tolesnis priemonių taikymo tęsimas paveiktų nesusijusių 3,5″ mikrodiskų importuotojų ir prekybininkų situaciją Bendrijoje.
4. Sudėtinių dalių tiekėjų interesai
(84) Bet koks tolesnis Bendrijos pramonės sumažėjimas arba susilpnėjimas ne tik turėtų neigiamų pasekmių užimtumui ir investicijoms į pačią pramonę, bet gali turėti grandininį poveikį pramonės tiekėjams, tiekiantiems inter alia, apvalkalus, slaptukus, užraktus, įvores, tarpiklius ir spyruokles.
(85) Bendrijos gamintojai gauna didžiąją dalį savo medžiagų ir sudėtinių dalių iš Bendrijoje įsisteigusių tiekėjų. Todėl antidempingo priemonių tęsimas aiškiai atitiktų Bendrijos sudėtinių dalių tiekėjų pramonės interesą.
5. Vartotojų interesai
(86) Pagrindiniai 3,5″ mikrodiskų vartotojai yra dubliuotojai ir galutiniai vartotojai. Nė vienas iš šių sektorių nedalyvavo šiame peržiūros tyrime. Todėl Komisija mano, kad pirminio tyrimo rezultatai vis dar taikytini šiuo atžvilgiu, t. y., šiam sektoriui taikytinų sąnaudų padidėjimas, lyginant su bendromis sąnaudomis, gali būti laikomas nereikšmingu ir turėtų labai mažą poveikį arba jokio poveikio kainoms mažmeniniams vartotojams.
(87) Kita vertus, priemonių galiojimo pabaiga sukeltų rimtą pavojų Bendrijos pramonės gyvybingumui, jų panaikinimas sumažintų pasiūlą ir konkurenciją ir tuo būtų padaryta žala dubliuotojams ir vartotojams.
6. Išvada
(88) Apsvarsčiusi visų susijusių šalių interesus, Komisija daro išvadą, kad nėra įtikinamų įrodymų, kad Bendrijos interesui bus pakenkta, jeigu nebus nutrauktos priemonės.
(89) Dėl ilgos tyrimo trukmės laikoma tikslinga, kad priemonių taikymas būtų apribotos ketveriems metams.
G. SIŪLOMI MUITAI
(90) Reglamentu (EB) Nr. 2199/94 nustatyti antidempingo muitai turėtų būti išlaikyti tokie, kokie yra dabar, t. y.:
Šalis | Įmonė | Muitas |
Honkongas | Jackin Magnetic Co. Ltd | 7,2 % |
Plantron (HK) Ltd | 6,7 % |
Technosource Industrial Ltd | 13,3 % |
Visos kitos įmonės | 27,4 % |
Korėjos Respublika | Visos įmonės | 8,1 % |
PRIĖMĖ ŠĮ REGLAMENTĄ:
1 straipsnis
1. Nustatomas galutinis antidempingo muitas Honkongo ir Korėjos Respublikos kilmės 3,5″ mikrodiskų, naudojamų įrašyti ir laikyti užkoduotą skaitmeninę elektroninę informaciją, klasifikuojamų pagal KN ex85232090 (TARIC kodas: 85232090*40) kodą, išskyrus mikrodiskų, pagrįstų optiškai nepertraukiamų servotakelių technologija arba magnetinių sektorių servotakelių technologija, kurių atminties talpa 120 MB arba didesnė, importui.
2. Galutinio muito norma, taikoma grynai franko Bendrijos pasienyje kainai, neatskaičius muito, yra tokia produktams, gaminamiems:
Šalis | Įmonė | Antidempingo muito norma | Papildomas TARIC kodas |
Honkongas | Jackin Magnetic Co. Ltd | 7,2 % | 8775 |
Plantron (HK) Ltd | 6,7 % | 8776 |
Technosource Industrial Ltd | 13,3 % | 8778 |
Visi kiti eksportuojantys gamintojai | 27,4 % | 8999 |
Korėjos Respublika | Visi eksportuojantys gamintojai | 8,1 % | - |
2 straipsnis
Kai nenurodyta kitaip, taikomos galiojančios muitų nuostatos.
3 straipsnis
Antidempingo muitai nustatomi ketverių metų laikotarpiui po šio reglamento įsigaliojimo dienos.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 18 d.